als_Latn dik_Latn sag_Latn
Mesfushori s’i diskuton tri pikët me kuçovarët
Arjan LIKJA
Skuadra lushnjare edhe pas përfundimit të fazës së dytë të kampionatit ka arritur të ruajë pozitat si kryesuese e renditjes në grupin B. Fitorja e arritur të shtunën që lamë pas në Berat ka kthyer besimin në kampin verdhejeshil për të qenë më këmbëngulës në ndeshjet fazës së tretë. Këtë fakt e pohon për “Sport Ekspres” mesfushori Okeljan Baze i cili thotë: “Fitorja ndaj Tomorit ishte një tregues që vërtetoj se ne jemi një ekip që kur luajmë mirë mposhtim çdo kundërshtar pavarësisht emrit dhe fushës ku luajmë. Kemi zhvilluar një lojë mjaft pozitive edhe pse në pjesën e parë kemi hasur pak vështirësi në organizimin e lojës. Kjo për faktin se ne hymë në fushë me ngërçin psikologjik që na kishte shkaktuar humbja e ndeshjes paraardhëse në shtëpinë tonë ndaj Sopotit. Por, me kalimin e minutave ne filluam të çliroheshim nga ai presion duke marrë frenat e lojës në dorë. Në pjesën e dytë ne dhamë maksimumin e mundësive tona duke bërë diferencën ndaj kundërshtarit. Kjo solli rritjen e rrezikshmërisë në manovrën tonë sulmuese e cila u konkretizua me atë gol të bukur të shënuar nga sulmuesi ynë kryesor Canka”, tha fillimisht mesfushori Baze.
Prag Naftëtari – “E kemi mbyllur fazën e dytë si kryesues së bashku me Bylisin. Ky kryesim me pikë të barabarta me ballshiotët rrit presionin për arritjen e fitoreve në çdo takim të fazës së tretë. Ne, nuk duhet t’i varim shpresat tek ndonjë hap fals i këtij kundërshtari, por duhet të bëjmë detyrën duke fituar çdo ndeshje. Këtë javë presim në Lushnje skuadrën e Naftëtarit që mban vendin e fundit në renditje. Do bënim gabimin më të madh nëse këtë kundërshtar do ta vlerësonim nga pozicionimi që ka në tabelë. Ne duhet të përpiqemi të japim maksimumin tonë ndaj kuçovarëve në mënyrë që të kemi të garantuar një fitore të thellë dhe të pastër ndaj tyre”.
als_Latn mlt_Latn als_Latn als_Latn